**T.A.M. ZENBAIT DEFINIZIO**

**1a. denbora (aldia, tempusa)**: Ekintza edo egoera (E) bat ardatz kronologikoan kokatzen duen kategoria semantikoa da. Kokapen hori beti ere beste puntu bat-ekiko adierazten da: normalean mintzatzailea hitz egiten ari den puntuarekiko (mintza-puntua edo oraina, M=O): orainaldian, ekintzaren denbora-puntuak (E-k) mintza-puntua (M=O) besarkatzen du; lehenaldian, E puntua M=O baino lehenagokoa da; geroaldian, M=O baino beranduagokoa da E.

* + - orainaldia: E ⊃ O edo E = O
    - lehenaldia: E < O
    - geroaldia: E > O

**1b. Euskararen “Denbora”**: Euskararen beraren kategoria edo egongune formala da, zeinak hiru sail bereizten dituen: Oraina, Iragana eta Alegiazkoa (edo Hipotetikoa). Kategoria edo egongune hau adizki jokatuetan azaltzen edo markatzen da: adizki trinkoetan eta adizki perifrastikoen laguntzaileetan.

***Orainak*** d- bat erakusten du 3ABS komunztadurako forma guztietan (bai iragangaitzak eta bai iragankorrak), -a- bat erakutsi ohi du bigarren posizioan, eta ez du –en atzizkirik eramaten (mendeko perpausetan ez bada). ***Iraganak*** z- aurrizki bat erakusten du 3ABS forma iragangaitzetan eta 3ERG-3ABS forma iragankorretan, -e- bat erakutsi ohi du bigarren posizioan, eta beti eraman behar du -en atzizkia. ***Alegiazkoak*** l- bat erakusten du 3ABS forma iragangaitzetan eta 3ERG-3ABS forma iragankorretan, -e- bat erakutsi ohi du bigarren posizioan, ez du –en atzizkia eramaten, eta gaur egungo euskaran beti agertuko da bi marka hauetako batekin: -ke markarekin edo ba- aurrizkiarekin (beraz, Ahaleran edo Baldintzetan).

**2a. modua**: *Modu* eta *modalitate* terminoen barruan esanahi desberdin ugari sartu ohi dira. Sailkapen semantiko batean, modu *erreala* / *irreala* bereizketa proposatu da, hizkuntza batzuetan garbi ematen dena. Errealaren barruan gertatu dena edo gertatzen dena sartu ohi da; irrealaren barruan, gerta, imajina edo pentsa daitekeena. Beste sailkapen batzuetan, modalitatea bi esparru nagusitan zatitu ohi da: modalitate deontikoa eta epistemikoa. Deontikoan mintzatzailearen edo entzulearen jarrerak sartu ohi dira: beharra, nahia, ahalmena, baimena, … Epistemikoan, aldiz, mintzatzailearen konpromisoa egiantzekotasunarekin: gertagarritasuna, posibilitatea, probabilitatea, …

**2b. Euskararen “Modua”:** Formalki, hots forman oinarrituta, euskararen “Modua” deitu ohi dena –ke morfemak markatzen du. Beraz, honen arabera, Ke-gabeko formak eta Ke-dun formak bereiziko genituzke.

Denboran bezala, “Modu” kategoria edo egongunea adizki jokatuetan markatzen da: adizki trinkoetan eta adizki perifrastikoen laguntzaileetan.

**3a. aspektua**: Ekintza edo egoera baten barneko informazioa adierazten duen kategoria semantikoa da, bere denbora-puntua eman gabe. Beste modu batera esanda, *denborak* ekintza bat kokatzen du ardatz kronologikoan; *aspektuak*, ordea, ekintza horren barneko antolaketa edo egitura nola gertatzen den adierazten du.

Hizkuntza askotan agertzen den aspektu bereizketa bat *perfektiboa* vs. *inperfektiboa* da. Perfektiboan, ekintza ikusten da bere osotasunean, inolako barne faserik desberdindu gabe. Inperfektiboan, aldiz, ekintza ikusten da “barrutik”, barne faseak desberdinduz. Zehatzago, perfektibo-ak lehenaldiko kontakizuna aurrera eraman ohi du; inperfektiboak kontakizunerako *background* edo eszenatoki bat ematen edo deskribatzen duen bitartean. Perfektiboa lehenaldian agertzen da gehien bat; orainaldia inperfektiboa izan ohi den bitartean. Bestalde, inperfektiboaren barruan bereizketa zehatzagoak agertu ohi dira: habituala eta progresiboa ohikoenak dira.

**3b. Euskararen “Aspektua”:** Euskararen beraren beste kategoria formal bat litzateke, baina egia esan hobeto ikusi beharko litzateke *konstrukzio* multzo bat bezala. Alegia, euskararen “Aspektuan” sartuko lirateke (printzipioz) euskarak dauzkan TAM konstrukzio desberdin guztiak. Beraz, zaila da esatea zenbat “Aspektu” mota leudekeen euskaran. Kategoria honen barruan sartu ohi diren konstrukzio arruntenak honako hauek dira: Burutua, Burutugabea, Geroa, eta \*Edin/\*ezan Perifrasia (Ez-Indikatiboko Ø-Perifrasia, Perifrasi Zaharra); baina hemen ere kontsideratu behar dira forma Trinkoak, eta bestelako perifrasiak halaber, hala nola, Progresiboak, Erresultatiboak, eta abar.

Konstrukzioen deskribapen formala:

* Burutua: Partizipio (Burutu)a + izan/\*edun laguntzailea
* Burutugabea: Partizipio Burutugabea (Aditz Izena + -n) + izan/\*edun laguntzailea
* Geroa: Geroaldiko Partizipioa (Partizipioa + -ko/-en) + izan/\*edun
* \*Edin/\*ezan Perifrasia: Aditzoina + \*edin/\*ezan laguntzailea

**4. Bestelako termino (tradizional)en deskribapen formala:**

Indikatiboa: Izan/\*edun laguntzaileen Orain eta Iraganeko adizki Ke-gabeak, (eta adizki Trinkoen Orain eta Iraganeko forma Ke-gabeak).

Subjuntiboa: \*Edin/\*ezan laguntzaileen adizki Ke-gabeak eta –(e)n dunak. Beti agertzen dira testuinguru subordinatuetan: *nahi*, *agintera*, *erregu* bezalako konpletiboetan edo mendeko perpaus helburuzkoetan.

Ahalera: \*Edin/\*ezan laguntzaileen adizki Ke-dunak (eta –(e)n gabeak).

Baldintza: Izan/\*edun laguntzaileen adizki ba-dunak (Baldintzaren protasia) edo Ke-dunak (Baldintzaren ondorioa edo apodosia). Berdin adizki Trinkoekin.